《白鹿洞谒朱子祠》
清代·傅玉书

洙泗非不作，邹峄岂好辨。帝王集其成，杨墨害当殄。

茫茫汉唐坠，汲汲周程衍。心源则已传，经义未尽阐。

皇哉考亭子，负荷万世鲜。卓识出困知，定力生实践。

说书抉阃奥，删史严斧冕。宛然起先圣，面质订讹舛。

记诵讥杂揉，词章病芜浅。况乃异端蔽，忍使滋淟涊。

赤日悬中天，纤翳长风卷。照彼魑魅徒，情状露愧腼。

象山固同志，过高良未免。观其讲义利，首肯意宁惼。

所患流弊深，不敢惜謇謇。何为烦吾侪，调停增绻缱。

当年屡召对，乾坤伫旋转。致主隆唐虞，入告悉训典。

一时虽坎壈，千秋载昭显。至今弦诵堂，犹重师儒选。

庙祀等胶庠，天章焕楣扁。至教钦明诚，微悰策敦勉。

彭蠡极天流，庐阜截云巘。海岱迟大观，对此神已缅。

作者简介：傅玉书，字素余，瓮安人。乾隆乙酉举人，官安福知县。有《竹庄诗草》。